भारतीय राजनीति में गत तीन दशकों से जिस प्रकार अपराधी प्रवृति के लोगों, पेशेवर अपराधियों तथा अपराधी सरगनाओं की घुसपैठ बढ़ती जा रही है। इस दुर्भागयपूर्ण घटनाक्रम ने भारतीय राजनीति को न केवल राष्ट्रीय बल्कि अंतर्राष्ट्रीय स्तर पर भी शर्मसार कर दिया है। यह देश की संसद व विधानसभाओं में अपराधियों की बढ़ती संख्या का ही परिणाम है जिसके चलते हमारे देश के इन संवैधानिक एवं सम्मानपूर्ण स्थलों को भी कभी-कभी अराजकता के माहौल से रूबरू होना पड़ता है। भारतीय राजनीति के वर्तमान चेहरे को देखकर कभी-कभी यह एहसास होता है कि इसी प्रकार कहीं अपराधिक तत्वों के हाथों में ही गोया देश की पूरी की पूरी राजनीति ही भविष्य में कहीं न चली जाए। देश के कई अपराधी मांफिया सरगनाओं द्वारा देश के किसी राज्य अथवा परिक्षेत्र की पूरी सत्ता पर अपना कब्‍जा जमाने के हौसलों के संकेत भी मिल चुके हैं। इसे महज देश का सौभागय ही कहा जा सकता है कि ऐसे मांफिया सरगनाओं की योजनाएं किसी कारणवश अभी तक तो परवान नहीं चढ़ सकी हैं।